順化皇城

順化皇城，又叫大內，喺越南承天順化省順化市，順化古城嘅中央，係越南阮朝嘅故宮，亦係越南現存規模最大嘅古建築羣。1993年同順化京城一齊以「順化故都遺跡建築群」嘅名義列入聯合國教科文組織嘅世界文化遺產名錄。

歷史 
順化本來係屬於占城，後尾畀越南攞咗。鄭阮紛爭時期，順化成為廣南阮主嘅統治中心。1635年到1687年，廣南阮氏領主阮福瀾、阮福瀕喺度建立金龍城作為京城。之後經過阮福溙、阮福濶兩代人嘅擴建，改名富春。阮福濶喺度起咗金華殿、光華殿、瑤池閣、朝陽閣、光文殿、就樂殿、正冠堂、中和堂、怡然堂、暢春堂、瑞雲亭、同樂軒、內院庵、絳香亭等等嘅宮殿亭閣，並喺香江上游起咗建陽春府，裡面有長樂殿、閱武軒等等嘅建築。

阮福映建立阮朝、定都順化之後，喺原有宮殿嘅基礎上，仿照北京紫禁城嘅規制，大規模擴建皇宮。嘉隆三年四月，開始宮城營建工作，負責人有阮文謙、黎質、范文仁等等。

佈局 
順化皇城位於順化京城南面，係正方形佈局，採取中軸對稱嘅平面佈置，起咗城牆，四面圍有護城河。南邊嘅正門係午門，午門入面係正殿太和殿。太和殿嘅左邊係太廟、肇廟，右邊係世廟、興廟，北邊係大宮門，門入面係阮朝嘅帝后妃嬪同太子等人居住嘅紫禁城。喺紫禁城嘅外西側有太后同太妃住嘅壽祉宮、興寧宮，而外東側有御苑幾暇園同瀛洲。皇城裡面重有內務府、御醫院、尚膳所、象廠、馬廠等等嘅服務性建築。

城牆 
順化皇城嘅城牆，周長六百四十丈一尺，南北長一百五十一丈，東西寬一百五十五丈五尺。城牆高一丈五寸，厚二尺六寸。
金水池，係順化皇城嘅護城河，喺嘉隆年間開鑿，明命十四年擴建。

城門、城台

午門 
午門係順化皇城南邊嘅正門。佢嘅前身係南關台，係凸出皇城城牆嘅長方形墩台建築，係嘉隆年間起嘅，台上有乾元殿。台下面嘅左右城牆都有開門，東邊係左端門，裡面有文公署，西邊係右端門，裡面有武公署。明命四年，文、武公署改名做左、右朝堂。明命十三年八月，阮朝聖祖下令將南關台改建做午門，明命十四年正月起好。

改建之後嘅午門，係模仿清朝北京皇宮嘅午門，平面係凹字形，城台開五道門闕：中央嗰道門叫午門，係阮朝皇帝專用嘅門道；午門兩邊嘅門道係左右夾門，再外邊嘅兩個門道係左右闕門。城台上面起有五鳳樓，左右雙闕上設有待漏院。1945年8月30日，保大帝喺午門城樓舉行退位儀式，將象徵住權力嘅國璽同寶劍交畀越南獨立同盟會嘅代表陳輝燎、阮良朋同古輝近。

大旗台 
大旗台位於午門出面，喺嘉隆八年起，紹治六年改建，正面同御屏山遙相對應。旗台分做三層，下層高一丈四尺，中層高一丈四尺五寸，上層高一丈五尺。有儀式活動嗰陣，旗台就升掛旗幟，平時就做瞭望台。旗桿最初係木造，分成兩段，高29.5米，上設望鬥；後尾因為幾次都畀颱風折斷，喺成泰十年換成鋼管，分做三段，高57米。1947年旗桿喺法越戰爭之中再次被毀，第二年用鋼筋石屎接返好。

其他城門、城台 
東關台，設喺皇城嘅東牆正中，係凸出城牆之外嘅長方形墩台。墩台下邊正對住護城河上面嘅橋樑，進入皇城必須由台下經過，從城台右側嘅顯仁門入城。呢種設計喺打仗嗰時，可以憑藉關台居高臨下，阻擊宮城出面嘅敵人。
顯仁門，位於東關台嘅右邊，係順化皇城嘅東門。佢係兩層牌坊式石建築，下層闢有三道拱券門洞，上層為三券，上覆黃色琉璃瓦同火柱、日輪等磚雕。而門柱上有青瓷同彩色琉璃浮雕。
西關台，設喺皇城嘅西牆正中，係凸出城牆之外嘅長方形墩台。
彰德門，位於西關台嘅左邊，係順化皇城嘅西門。形制同顯仁門一樣。
北關台，位於皇城嘅北牆正中，係凸出城牆之外嘅長方形墩台。1923年，啟定帝喺台上起咗四方無事樓。1968年毀於順化戰役，2001年重建。
和平門，位於北關台嘅右邊，係順化皇城嘅北門。喺嘉隆三年起，初頭叫做拱辰門。明命二年五月改名做地平門，明命十四年再改名做和平門。成泰六年有維修過，保大八年再次改建。現存城門嘅形制係三開間門廳式建築，闢三門，外牆塗做黃色，上覆黑色屋瓦。

皇城嘅四個城台同四道城門，而家仍然保存完好。

太和殿 
太和殿位於午門入面，太液池嘅北邊，嘉隆三年開始起，嘉隆四年正月完工。嘉隆五年五月，阮朝世祖阮福映喺太和殿舉行登基典禮，陳設大朝儀，羣臣進奉金冊。

太和殿最初係喺現地址嘅北邊，即係而家嘅大宮門嗰度。明命十三年八月，明命帝下令將太極殿移到南邊嘅空地「將軍廠」重建，喺午門嘅所在位置起大宮門，作為皇城嘅正門。成泰三年、十一年曾經維修過太和殿，1923年為咗慶祝啟定帝嘅四十大壽而再次擴建。

太和殿係前後兩殿相連而成，面闊九間，進深七間，面積大約有1200平方米，屋頂重簷，鋪黃色琉璃瓦，並嵌有彩色瓷雕同御製詩歌瓷片。太和殿殿基高兩米，中闢七門，喺殿內嘅裡頭設有皇帝寶座同寶遮。殿裡面有80條木質立柱，都係髹朱漆，裝飾有金漆雲龍浮雕，地面係鋪花石同黑色大理石。

太和殿前面有清化石砌成嘅石台丹陛，叫做大朝儀或者大朝院，分為第一拜庭和第二拜庭兩級，喺丹陛嘅下面，陳設有銅製鍍金嘅獅子。太和殿嘅南面係太液湖，湖上面有中道橋，橋上起有兩座銅製嘅櫺星門，兩道門嘅南面題額分別係「正直蕩平」、「高明悠久」，北面題額分別係「居仁由義」、「中和位育」。太液湖嘅東邊係左待漏院，西邊係右待漏院。

太和殿係越南阮朝皇帝權力嘅象徵，亦係舉行皇帝登基、皇帝壽誕、迎接重要使臣，同埋每月舉辦兩次嘅大朝儀等等重要朝儀嘅地方。舉行大朝儀嗰陣，太和殿入面就擺皇帝寶座，祗有四柱官同皇親國戚先至可以入殿謁見。其他官員都要喺大朝院，由正一品排隊到從九品，文官企喺左邊，武將企喺右邊。從正一品到從九品嘅位階，都記低喺朝院嘅兩行石標度，官員就根據石標嘅位置確定自己企喺邊度。

法越戰爭之中，法軍同越盟嘅軍隊曾經喺1947年2月喺順化皇城入面打仗。雖然太和殿喺呢場仗度完好無損，但就喺1968年嘅順化戰役裡頭受破壞，1970年重建，跟住喺1981年、1985年同1992年都多次進行維修。

宗廟

太廟、肇廟 
太廟，又叫做太祖廟，位於太和殿東邊，皇城嘅東南角。原本係廣南阮主祭祀祖先嘅宗廟，西山阮朝嗰陣被毀。嘉隆元年，阮福映攞返富春，喺原太廟嘅位置設立臨時拜殿，嘉隆六年再命黎文豐主持修復太廟。嘉隆十八年太廟起成，主持者張進寶、阮文雲、阮科明等人同從役軍士獲賞5000緡。明命元年又起太廟神庫、神廚。

太廟面闊九間，周圍設有迴廊，殿內中央供奉廣南國九代阮主嘅神主牌。正中間係太祖嘉裕帝阮潢同皇后嘅牌位，其他各帝后嘅神位就按昭穆順序佈置。左邊昭位依次係熙宗孝文帝阮福源、太宗孝哲帝阮福瀕、顯宗孝明帝阮福淍、世宗孝武帝阮福濶同佢哋嘅皇后；右邊穆位依次係神宗孝昭帝阮福瀾、英宗孝義帝阮福溙、肅宗孝寧帝阮福澍、睿宗孝定帝阮福淳同佢哋嘅皇后。

太廟東邊係隆德殿同埋昭敬殿，西邊係穆思殿，每年喺皇帝忌日嗰時舉行祭祀典禮。而穆思殿北側嘅小殿就祭祀土地神。太廟正殿嘅前庭係穆清閣，樓下係門道，明命十一年改名綏成閣，成泰年間拆除。綏成閣左右係矮牆，東面係延禧門，佢上面係鍾樓，西面為光禧門，佢上面係鼓樓。矮牆出面有左右廡，喺嘉隆十二年起，供奉阮朝嘅建國元勳、功臣。太廟嘅四圍起有圍牆，東門係顯承門，西面係肅相門，北牆東邊係元祉門，西邊係長祐門。綏成閣南面係太廟門，門前嘅左右擺咗對石獅。

肇廟，又叫做肇祖廟，位於太廟牆外北邊，內務府嘅南面，係嘉隆三年起。原名「皇考廟」，祭祀廣南國太祖嘉裕皇帝阮潢嘅老竇阮淦神主。正殿係越南特有嘅前後兩楹建築，周圍有迴廊，東邊係神庫，西邊係神廚，東、西、北方起有小塔。肇廟四周圍牆，北牆開集慶門、衍慶門，南牆開元祉門、長裕門。

太廟喺1947年法越戰爭嘅時候焚毀，肇廟重喺度。

世廟、興廟 
世廟，又叫做世祖廟，位於太和殿西邊，皇城嘅西南角。喺明命二年起，係供奉阮朝諸帝神位嘅宗廟。正中間係世祖高皇帝阮福映、承天皇后、順天皇后嘅神位，左邊昭位依次係聖祖仁皇帝阮福晈、翼宗英皇帝阮福時、景宗純皇帝阮福昪同佢哋皇后嘅神位；右邊穆位依次係憲祖章皇帝阮福暶、簡宗毅皇帝阮福昊、弘宗宣皇帝阮福晙同佢哋皇后嘅神位。被廢同被迫退位嘅恭宗、朗國公、咸宜帝、成泰帝、維新帝重有末代保大帝嘅神主都冇入到世廟。但而家重修後，咸宜、成泰入咗昭位，維新入咗穆位。

世廟正殿嘅前庭係顯臨閣，形制類似太廟嘅綏成閣，左邊係峻烈門，佢上面係鐘樓；西邊係豐功門，佢上面係鼓樓。世廟東面係更衣殿，西面係土地神祠。世廟周圍有圍牆，東門係啟迪門，西門係崇成門，北牆東邊係顯祐門，西邊係篤祐門，南邊係世廟門。

顯臨閣嘅後庭陳列有九鼎，喺明命十七年鑄造，鼎上面有日月、山川、花草等圖案。九鼎以廣南阮主同阮朝皇帝嘅諡號命名，中央係高鼎，高153厘米，直徑101厘米，左一係仁鼎，左二係英鼎，左三係純鼎，左四係裕鼎；右一係章鼎，右二係毅鼎，右三係宣鼎，右四係玄鼎。

興廟，又叫做興​​祖廟，位於世廟牆外北面，奉先殿嘅南邊。喺明命二年起，正殿係越南特有嘅前後兩楹建築，四周圍有迴廊。殿內供奉阮朝開國世祖高皇帝嘅老竇，廣南武主嘅仔阮福㫻同皇后。興廟殿前面同左右係三面圍牆，東面係章慶門，西面係毓慶門，南牆兩個門同世廟北牆嘅兩個門相重，分別係應祥門同致祥門。

世廟同九鼎重喺度，但興廟就毀於1947年嘅法越戰爭中，1951年由端徽皇太后出資重建。

奉先殿 
奉先殿位於肇廟北面，皇城嘅西邊，同彰德門、西關台好近。喺嘉隆十三年三月起，初頭叫做皇仁殿。最初係攞來停放嘉隆帝皇后嘅梓宮，嘉隆十八年又停放嘉隆帝嘅梓宮，後廊安置​​先帝側妾居住，明命元年遷往新營建嘅慈壽宮。明命十年改名奉先殿，前楹十一間，正楹九間，殿內供奉嘉隆、明命、紹治、嗣德四帝同諸皇后嘅神位。

奉先殿喺1968年順化戰役嘅時候燒咗，而家得返圍牆、殿基同廟門遺跡。

紫禁城 
紫禁城，又叫做宮城，位於皇城中央嘅偏后區域，嘉隆元年十一月規劃，明命三年將太和殿南遷，常朝同內寢區域起圍牆，改名做紫禁城，主要建築都係黃色外牆。城牆高九尺三寸，厚一尺五寸，周長三百零六丈，東西寬八十一丈，南北深七十二丈六尺。

紫禁城總共有七道門。南面正門係大宮門，東面係興慶門、東安門，西面係嘉祥門、西安門，北面係祥鸞門、儀鳳門。紫禁城採取中軸對稱佈局，大宮門、勤政殿、乾成殿、坤泰殿、建中樓形成一條中央軸線，兩邊對稱佈置嘅係左廡、右廡，文明殿、武顯殿，光明殿、貞明殿，養心院、順徽院，外圍就佈置閱是堂、太平樓、紹芳園、六院，同埋內務府、侍衛值房、尚膳所、御醫院等等嘅內廷服務機構。

勤政殿區域 
大宮門，喺明命十四年起。原本嘅位置係太和殿，左邊係左肅門，右邊係右肅門。明命十四年起大宮門，門額係「乾成宮」三個字。
勤政殿，始建於嘉隆三年、嘉隆十八年、明命十二年、成泰十一年多次重修。外觀同太和殿類似，面闊九間，係阮朝皇帝處理政事、接見外國使臣嘅常朝殿。
文明殿，喺明命五年起，喺勤政殿東面，初頭叫做武顯殿，明命十四年改名，係便殿同朝議嘅地方。
武顯殿，喺明命五年起，喺勤政殿西邊，初頭叫文明殿，明命十四年改名，係便殿。
左廡，位於勤政殿前庭嘅東廡。右值房係機密院辦公處，左值房係內閣辦公處。
右廡，位於勤政殿前庭嘅西廡，左右值房都係內閣辦公處。

呢個區域嘅所有建築，除咗左、右廡之外，其他都喺1968年順化戰役受到徹底破壞。

乾成殿區域 
乾成殿，位於勤政殿嘅北面，係皇帝寢宮。喺嘉隆三年起，初頭叫中和殿，明命十四年改名做乾泰殿，係前後兩楹建築，面闊九間，前殿叫做乾成宮。
光明殿，喺嘉隆九年起，喺乾成殿前庭嘅東面，係太子嘅寢宮。
貞明殿，喺嘉隆九年起，喺乾成殿前庭嘅西邊。
明慎殿，喺明命十一年起，喺乾成殿嘅東軒，殿前有光文池，池西係四方無事閣，池北係自僵樓，池東係日成樓。成泰年間拆除。

呢區所有建築全部喺1968年嘅順化戰役期間被徹底破壞。

坤泰殿區域 
坤泰殿，位於乾成殿北邊，係皇后寢宮，面闊九間。喺嘉隆六年起，初頭叫坤元宮，明命十四年將前楹改名做「高明中正殿」。
養心院，位於坤泰殿前庭嘅東面，院嘅東邊係清暇書樓，樓嘅北面係淡然書舍，都喺成泰年間拆咗。
順徽院，位於坤泰殿前庭嘅西邊，係后宮「六院」嘅首院。
靜觀院，位於高明中正殿嘅東軒，北面係澄光榭，榭嘅北邊係內御河。

呢區所有建築全部喺1968年嘅順化戰役期間被徹底破壞。

建中樓區域 
建中樓，喺紫禁城中軸線嘅北邊，樓東係紫禁城嘅東北門祥鸞門，西面係紫禁城嘅西北門儀鳳門。原本係明命八年起嘅明遠樓，呢棟樓畀紹治帝列做「神京二十景」之一嘅「重明遠照」。嗣德二十九年因為建築老朽而拆咗。維新七年喺原址起悠久樓，係夾雜越南風格嘅法式樓房建築。啟定六年擴建，啟定八年完工，並改名做建中樓，係面闊66米嘅巴洛克式樓房。阮朝末年，保大帝同皇后經常住喺度。1947年2月，建中樓喺法越戰爭中被摧毀，而家得返建築基址。
御前文房，位於建中樓嘅東面，係御前文書機構，1947年2月被摧毀。

閱是堂區域 
閱是堂，位於光明殿東牆出面，是宮入面嘅戲樓，亦係順化皇城裡面體量最大嘅建築之一。喺明命七年起，裡面係兩層樓閣。1962年改做順化國立音樂學院嘅校址。
太平樓，喺閱是堂嘅東邊，係皇家藏書樓。
尚膳所，喺閱是堂嘅南面，喺嗣德六年起。
御醫院，喺尚膳所嘅東邊，喺嗣德六年起。南牆出面係侍衛值房、謹信司、儀仗庫等機構。

呢區嘅建築多數毀於戰亂同修繕不善，閱是堂已經喺1995至2002年間重建咗，成為越南古代宮廷音樂嘅演出場地。

其他建築 
紹芳園，位於閱是堂北牆出面，紫禁城嘅東北角，係皇帝御花園，面積大約佔紫禁城嘅六分之一。園內由紫禁城出面嘅金水湖引水，開鑿玉液池，東牆起有城隍廟，供奉皇城城隍同靈應神。園內有平面呈卍字形嘅皇福殿，同埋八角亭、明達四亭、仁智堂、太平御覽書樓、翠光樓、弘恩寺、威靈相祐廟等建築，後尾都喺成泰年間拆咗。
六院，位於紫禁城嘅西北角，包括坤泰殿西廡嘅順徽院，同埋位於佢西邊嘅端順院、端和院、端徽院、端莊院、端祥院六組院落，係阮朝妃嬪居住嘅后宮區域，而家已經冇咗。

西路后宮 
延壽宮，又叫壽祉宮，係皇太后嘅寢宮，位於紫禁城西牆出面，奉先殿嘅北邊，長生宮嘅南邊。正門係壽祉門，門入面係壽祉宮，壽祉宮之後係寧壽宮。寧壽宮原本叫長壽宮，係嘉隆三年起嘅。嘉隆十五年，為咗同皇太子起清和殿，所以拆咗長壽宮，攞佢啲木料來用。明命元年重建，改名做慈壽宮。嗣德帝時期改叫嘉壽殿，成泰十三年又改返做寧壽宮。壽祉宮前庭嘅西邊，係越南風格嘅兩層樓房靜明樓，喺保大七年起，係同慶帝皇后養病嘅地方。1947年建中樓喺法越戰爭嘅時候被破壞，保大帝試過住喺呢度。壽祉宮前庭嘅東面係左恭，有長廊同紫禁城坤泰殿相連。
長生宮，又叫長寧宮，位於延壽宮嘅北面，皇城嘅西北角，係太皇太后嘅寢宮，喺明命三年起。喺長生宮同延壽宮之間，曾經起有五代同堂同埋萬福樓，後尾拆咗。

苑囿 
幾暇園，位於皇城嘅東北角，明命帝即位之前曾經喺度住過，呢度重設有天府。明命帝即位之後，喺明命十八年大幅度增建、擴建。園內有欽文閣、賞勝樓、和風榭、可月廊、福聚洞、湖津柳浪、賽武江等景點。欽文閣係阮朝皇帝舉行經筵儀式嘅地方，成泰十七年拆咗。園嘅北邊係金水湖，湖嘅中間係瀛洲島。
瀛洲，位於和平門內嘅東北角，係以金水湖同瀛洲島為中心嘅水景景區，有海靜年豐閣、無限意樓、成樓、吉雲堂、思蔭榭、誠心榭、傳心榭、湖心亭、觀德亭、八風從律亭、步月亭、掖香亭、七檻亭、蔭綠軒、清可居、倦槎、安舫、天壺島、鎮北島、金水橋、芳英堤等建築。

內府機構 
內務府，原本位於紫禁城興慶門嘅東邊，明命十八年移到紫禁城東邊顯仁門裡面，肇廟北邊，幾暇園南邊嘅位置。佢係阮朝內廷嘅供奉場所，有友收所、內造所、督工所等建築同埋倉庫。內務府而家剩低嗰兩層樓房建築，係保大十三年先至起嘅。
馬廠，又叫御馬所，係宮裡頭嘅養馬場所，設喺太和殿左右，由上駟院管轄，另外喺京城東南門嘅寧謐坊亦設有外馬廠。
象廠，係飼養御象嘅場所，位於太和殿左右，馬廠嘅南邊。成泰二年集中喺太和殿西面。另外順化京城裡面嘅東泰坊、南明坊，京城出面嘅金龍社、楊春社，都設有京象廠。
將軍廠，原本位於而家太和殿嘅位置，係鑄炮嘅地方，明命元年六月設立，明命六年曾經喺度鑄造九鼎。明命十三年在喺將軍廠嘅位置起太和殿，將軍廠嘅九門銅砲就移咗去皇城午門出面嘅金水池北邊，午門嘅東面係左大將軍廠，午門嘅西面係右大將軍廠。

Complex of Hué Monuments

阮朝
承天順化省
越南世界遺產
越南史